L'Ajuntament de Sagunt netejarà durant tot l'any la gola d’Almardà
13 d’agost 2015

​![](/media/eorjgv4u/8-c_reunion-almarda.jpg)

L'equip de govern de l'Ajuntament de Sagunt s'ha compromés amb representants de l’AAVV d’Almardà a netejar durant tot l'any la gola perquè l'aigua fluïsca amb naturalitat en períodes de pluja i no s'estanque, tal com ha passat esta setmana. També s'han compromés a estudiar la forma d'evitar inundacions en la zona, que és un dels principals problemes d’Almardà. En la reunió, celebrada ahir, van estar presents els regidors de Manteniment, Pepe Gil; Platges, José Vicente Muñoz; i Participació Ciutadana, Pablo Abelleira.  
  
Els veïns també van mostrar la seua inquietud per la proposta de macro espigó que ha sol·licitat l'Ajuntament d'Almenara a Costas. Tant veïns com regidors van coincidir en les conseqüències nefastes per a les platges de Sagunt, i especialment per a la de Corinto, que patiria la principal degradació. Els representes veïnals van plantejar com a contrapartida instal·lar xicotets espigons en la costa del Camp de Morvedre. Per la seua banda, els membres de l'equip de govern van manifestar que estudiarien la proposta i van adquirir el compromís de recaptar l'informe d'impacte ambiental per a decantar-se per l'obra que menys degrade el litoral i que millor defense les platges i dunes del municipi. A més, els van comunicar que sol·licitarien al ministeri la modificació de les actuals línies de costes i que portarien a la Comissió Especial sobre la remodelació de les Platges de Port de Sagunt, Almardá i Corinto tots estos assumptes.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-netejara-durant-tot-l-any-la-gola-d-almarda/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-netejara-durant-tot-l-any-la-gola-d-almarda/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-netejara-durant-tot-l-any-la-gola-d-almarda/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-netejara-durant-tot-l-any-la-gola-d-almarda/)